Diewe kies verkeerde man om te beroofDie polisie op die toneel. Foto: Verskaf Twee verdagtes is vasgetrek nadat hulle Donderdag die verkeerde man gekies het om te beroof nadat dié ŉ ontrekking by bank gemaak het. Kapt. Nqobile Gwala, provinsiale polisiewoordvoerder van KwaZulu-Natal, het gesê ŉ polisiebeampte wat nie aan diens was nie het omstreeks 10:20 geld by ŉ bank in die Bluff in Durban gaan trek, waarna hy huis toe gery het. “Hy het sy motor in die oprit na sy huis parkeer. Terwyl hy in sy huis was, het hy opgemerk ŉ swart VW Polo, met twee insittendes, hou agter sy motor stil,” het Gwala gesê. “Een van die verdagtes het met ŉ vuurwapen in sy huis ingestorm en op die geld aangedring wat hy onttrek het. Die verdagte het die beampte deursoek en ŉ bedrag geld uit sy sak gevat. Die verdagte het terug na die Polo gehardloop en die verdagtes het weggery.” Die beampte het direk daarna in sy motor geklim en die verdagtes se voertuig agternagesit. ŉ Skietery het by die hoek van Austervilleweg en Qualitystraat in Wentworth uitgebreek. Die bestuurder van die Polo het beheer oor die voertuig verloor en teen ŉ rooi Polo gebots en tot stilstand gekom. Die rooi polo het omgeslaan. “Twee verdagtes, onderskeidelik 36 en 41 jaar oud, is op die toneel in hegtenis geneem. Die 41-jarige het ŉ skietwond aan sy skouer opgedoen en is onder polisiebewaking na ŉ hospitaal geneem.” Die polisie het tydens die inhegtenisneming beslag gelê op ŉ 9 mm-pistool, ammunisie en die verdagtes se voertuig. Die verdagtes moet volgende week in die Wentworth-landdroshof verskyn op aanklagte van huisroof, poging tot moord en die besit van ŉ ongelisensieerde vuurwapen en ammunisie. Die verdagtes se motor. Foto: Verskaf